**Ministru kabineta noteikumu projekta "Grozījumi Ministru kabineta 2016. gada 15. marta noteikumos Nr. 160 "Darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.1. specifiskā atbalsta mērķa pasākuma "Veicināt energoefektivitātes paaugstināšanu dzīvojamās ēkās" īstenošanas noteikumi" sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. Pamatojums | Eiropas Savienības struktūrfondu un Kohēzijas fonda 2014.-2020. gada plānošanas perioda vadības likuma 20. panta 13. un 14. punkts. |
| 2. Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2016. gada 14.septembrī A/S "Attīstības finanšu institūcija Altum" (turpmāk – sabiedrība "Altum") uzsāka pieteikumu pieņemšanu 4.2.1.1. specifiskā atbalsta mērķa pasākumā "Veicināt energoefektivitātes paaugstināšanu dzīvojamās ēkās" (turpmāk – 4.2.1.1.pasākums).Līdz 2017. gada 15. novembrim:* sabiedrība "Altum" ir saņēmusi 238 pieteikumus atzinuma saņemšanai un dalībai 4.2.1.1. pasākumā (pieņemot, ka vidējais granta apmērs ir 150 tūkst. EUR, plānotais publiskais finansējums grantu nodrošināšanai ir 35,7 milj. EUR), no kuriem 183 pieteikumi ir saņēmuši pozitīvus sabiedrības "Altum" atzinumus;
* 137 projekti ir iepirkuma procesā vai iepirkuma process ir noslēdzies;
* sabiedrībā "Altum" ir iesniegti 35 granta pieteikumi;
* pieņemti 29 pozitīvi grantu lēmumi (publiskais finansējums 4,3 milj. EUR apmērā)
* piešķirtas 17 garantijas 2,1 milj. EUR apmērā;
* piešķirti 3 sabiedrības "Altum" aizdevumi 0,3 milj. EUR apmērā;
* pabeigta 1 projekta īstenošana ar kopējām projekta izmaksām 294 tūkstošu EUR apmērā, no kuriem 147 tūkstoši EUR tika piešķirti granta veidā.

Ņemot vērā 4.2.1.1.pasākuma specifiku un īstenošanas pirmajā gadā iegūto pieredzi, Ekonomikas ministrija ir izstrādājusi ierosinājumus izmaiņām Ministru kabineta 2016. gada 15. marta noteikumos Nr. 160 "Darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.1. specifiskā atbalsta mērķa pasākuma "Veicināt energoefektivitātes paaugstināšanu dzīvojamās ēkās" īstenošanas noteikumi" (turpmāk – MK noteikumi Nr. 160), lai uzlabotu un atvieglotu 4.2.1.1.pasākuma īstenošanu.Noteikumu projekts paredz šādas izmaiņas MK noteikumos Nr. 160:1. ***Daudzdzīvokļu dzīvojamo māju dzīvokļu īpašnieku finansējuma – uzkrājumu izmantošana energoefektivitātes paaugstināšanas pasākumu izmaksu segšanai.***

Šobrīd MK noteikumi Nr. 160 paredz, ka dzīvokļu īpašniekiem energoefektivitātes pasākumu īstenošanai un atbalstam granta veidā sabiedrībā "Altum" iespējams pieteikties tikai piesaistot cita finansētāja finansējumu vai gadījumos, kad finansējumu nodrošina energoefektivitātes pakalpojuma sniedzējs. Noteikumu projekts paredz, ka papildus energoefektivitātes pakalpojuma sniedzējam un cita finansētāja finansējumam iespējams izmantot arī dzīvokļu īpašnieku brīvos finanšu līdzekļus energoefektivitātes paaugstināšanas pasākumu izmaksu segšanai pilnā vai daļējā apmērā. Dzīvokļu īpašniekiem, nodrošinot līdzfinansējumu pilnā apmērā, nevajadzēs ievērot MK noteikumu Nr.160 43. un 44. punktā minēto, kā arī slēgt līgumu ar citu finansētāju, ja tas nebūs nepieciešams.Ja dzīvokļu īpašnieku finansējums segs energoefektivitātes paaugstināšanas izmaksas daļēji, atlikusī nepieciešamā finansējuma daļa varēs tikt piesaistīta kā līdz šim – piesaistot cita finansētāja vai sabiedrības "Altum" finansējumu, vai iesaistot energoefektivitātes pakalpojuma sniedzēju.Šādi tiks sniegta iespēja daudzdzīvokļu dzīvojamo māju dzīvokļu īpašniekiem izmantot izveidotos uzkrājumus, tādējādi samazinot papildus nepieciešamo finansējuma apmēru un ar to saistītās izmaksas, atsevišķos gadījumos paātrinot lēmuma pieņemšanu par granta piešķiršanu un energoefektivitātes paaugstināšanas pasākumu ieviešanas gaitu.1. ***Noteikt, ka energoefektivitātes paaugstināšanas pasākumu īstenošana ir ekonomiski pamatota, ja energoefektivitātes paaugstināšanas pasākumu iekšējās atdeves rādītājs 30 gadu periodā ir lielāks par 0 un šajā aprēķinā neņemt vērā maksājumus, kas būtiski neietekmē atmaksāšanos (komisijas maksas).***

Noteikumu projekts paredz, ka energoefektivitātes paaugstināšanas pasākumu atmaksāšanās periods tiek noteikts 30 gadi. Pašreizējā pieredze rāda, ka salīdzinoši zemo centralizētās siltumenerģijas tarifu dēļ, kas tieši ietekmē 4.2.1.1.pasākuma ietvaros īstenojamo energoefektivitātes paaugstināšanas pasākumu (turpmāk –– projekts) atmaksāšanās periodu, lielai daļai daudzdzīvokļu dzīvojamo māju dzīvokļu īpašniekiem daļu izmaksu nākas iekļaut neattiecināmo izmaksu sadaļā vai pat vispār atteikties no projekta īstenošanas.Atbilstoši MK noteikumu Nr. 160 nosacījumiem granta apmēra aprēķina metodika projekta īstenošanai tiek balstīta uz siltumenerģijas tarifu un ieguldījumu atmaksāšanās periodu. 4.2.1.1. pasākuma pirmajā īstenošanas gadā iegūtie dati norāda uz nepieciešamību pārskatīt noteikto 20 gadu ieguldījumu atmaksāšanās laika periodu energoefektivitātes paaugstināšanas pasākumiem. Pašreiz ir jau konstatēti vairāki gadījumi, kad komercbankas ir atteikušas finansējumu lielu neattiecināmo izmaksu rezultātā. Neattiecināmo izmaksu apjoms būtiski palielinātu dzīvokļu īpašnieku finansiālo slogu, to ikmēnešu izmaksas pieaugtu, kas apdraudētu aizdevuma atmaksāšanas iespējas. Daudzdzīvokļu māju energoefektivitātes paaugstināšanas finanšu pieejamības Ex ante izvērtējuma[[1]](#footnote-2) (turpmāk – Ex ante izvērtējums) aprēķinos tika ņemts vērā projektu rezultātā iegūtais siltumenerģijas izmaksu ietaupījums, izmantojot vidējo siltumenerģijas tarifu 53,57 EUR/MWh (bez PVN). Šī brīža siltumenerģijas tarifi virknē teritoriju ir ievērojami zemāki. Piemēram, siltumenerģijas tarifs pēc situācijas uz 2017.gada 22.novembri Rīgā ir 44,39 EUR/MWh, Olainē – 46,45 EUR/MWh, Valmierā 46,98 EUR/MWh, Kuldīgā – 49,80 EUR/MWh, Jelgavā – 51,73 EUR/MWh, Daugavpilī – 52.08 EUR/MWh, Rēzeknē 52,42 EUR/MWh. Jānorāda, ka interese no pilsētām ar zemākiem siltumenerģijas tarifiem ir salīdzinoši liela, kā arī šobrīd zemais siltumenerģijas tarifs ir pilsētās ar vislielāko dzīvojamo māju īpatsvaru (Rīga, Valmiera, Ogre u.c.).Atmaksāšanās perioda palielināšana daudz vairāk motivēs māju iedzīvotājus apgūt programmas līdzekļus. Papildus Ex ante izvērtējumā, ņemot vērā arī inflāciju, tika pieņemts, ka vidējās energoefektivitātes paaugstināšanas pasākumu izmaksas būs 150 EUR/m2. Šobrīd sabiedrībā "Altum" iesniegto projektu vidējās izmaksas var sasniegt pat 180 EUR/m2 un prognozes par turpmāko gadu situāciju būvniecības sektorā liecina, ka izmaksas vēl ievērojami augs.Ņemot vērā siltumenerģijas tarifus un pieaugošās būvniecības izmaksas, daudzām daudzdzīvokļu mājām energoefektivitātes paaugstināšanas pasākumu iekšējās atdeves rādītājs 20 gadu periodā ir negatīvs. Tādēļ daudzdzīvokļu dzīvojamo māju dzīvokļu īpašniekiem nākas uzņemties lielākas neattiecināmās izmaksas vai atteikties no projekta īstenošanas 4.2.1.1.pasākuma ietvaros. Palielinot energoefektivitātes pasākumu atmaksāšanās periodu līdz 30 gadiem, samazinātos neattiecināmo izmaksu finansiālais slogs daudzdzīvokļu dzīvojamo māju dzīvokļu īpašniekiem, kā arī tiktu palielināts daudzdzīvokļu dzīvojamo māju skaits, kuru energoefektivitātes pasākumu īstenošana kļūtu ekonomiski pamatota, tādējādi tiktu stimulēta daudzdzīvokļu dzīvojamo māju dzīvokļu īpašnieku dalība 4.2.1.1.pasākumā arī pilsētās ar zemu siltumenerģijas tarifu.Lai mazinātu risku, ka sabiedrībā "Altum" jau šobrīd iesniegtie energoefektivitātes paaugstināšanas pasākumu pieteikumi tiek atsaukti, Ekonomikas ministrija ierosina noteikt, ka tiem pieteikumiem, kuri ir iesniegt sabiedrībā "Altum", bet pēc noteikumu projekta apstiprināšanas Ministru kabinetā un spēkā stāšanās joprojām ir dažādās vērtēšanas stadijās, vērtēšanā piemērot 30 gadu atmaksāšanās periodu. Savukārt atbalsta pieteikumiem, par kuriem sabiedrība "Altum" būs jau pieņēmusi lēmumu un tiks nodrošināta lēmuma nosacījumu izpilde, pārvērtēšanu ņemot vērā 30 gadu atmaksāšanās periodu sabiedrība "Altum" veiks tikai, ja pilnvarotā persona iesniegs precizētu atbalsta pieteikumu.Ekonomikas ministrija ir izvērtējusi iespējamos riskus, kas saistīti ar finansējuma saņēmēja tiesiskās paļāvības principa un tiesiskās noteiktības principa pārkāpumiem, ierosinot grozījumus MK noteikumos Nr.160. Ierosinātie grozījumi tiks attiecināti tikai uz turpmākajām tiesiskajām attiecībām, kas tiks noslēgtas pēc noteikumu grozījumu spēkā stāšanās dienas. Noteikumu 39. un 50 punktā minētajiem iesniegumiem, kurus pilnvarotās personas būs iesniegušas sabiedrībā "Altum", tiks piemērots 30 gadu atmaksāšanas periods, ja sabiedrība "Altum" nebūs pieņēmusi lēmumu par atbalsta piešķiršanu vai sabiedrība "Altum" būs pieņēmusi lēmumu par atbalsta piešķiršanu, bet pilnvarotā persona un sabiedrība "Altum" nebūs noslēgusi līgumu par finanšu instrumenta vai granta saņemšanu, un pilnvarotā persona būs iesniegusi precizētus šo noteikumu 50.punktā noteiktos dokumentus. Sabiedrība "Altum" informēs pilnvarotās personas, kuru iesniegtajiem projektiem būs pieņemts pozitīvs lēmums par atbalsta piešķiršanu, bet nebūs noslēgts līgums par finanšu instrumenta vai granta saņemšanu, par iespēju iesniegt precizētos dokumentus. Uz tiesiskām attiecībām, kas nodibinātas līdz grozījumu spēkā stāšanās dienai, jaunās noteikumu normas netiks piemērotas. Atbilstoši demokrātiskas republikas jēdzienam valsts pienākums savā rīcība ir ievērot tiesiskas valsts pamatprincipus, tai skaitā tiesiskās paļāvības un tiesiskās noteiktības principus. Ekonomikas ministrija norāda, ka atbilstoši Augstākās tiesas Senāta Administratīvo lietu departamenta 2011.gada 24.novembra spriedumam SKA – 708/2011 attiecīgo principu pastāvēšana neizslēdz valsts iespēju grozīt pastāvošo tiesisko regulējumu. Grozot tiesisko regulējumu, valstij ir jāņem vērā tās tiesības, uz kuru saglabāšanu vai īstenošanu personai var būt izveidojusies paļāvība. Tiesiskās paļāvības princips prasa, lai valsts, mainot normatīvo regulējumu, ievērotu saprātīgu līdzsvaru starp personas paļāvību un tām interesēm, kuru nodrošināšanas labad regulējums tiek mainīts (sk. Satversmes tiesas 2010.gada 6.decembra sprieduma lietā Nr.2010-25-01 4.punktu).Noteikumu projektā iekļautās prasības uzskatāmas par finansējuma saņēmējiem labvēlīgākām un ir atbalstāmas ar nosacījumu, ka finansējuma saņēmējs tam ir piekritis.Papildus Ekonomikas ministrija norāda, ka, ņemot vērā, ka ar noteikumu projektu tiek radīti finansējuma saņēmējiem labvēlīgāki nosacījumi, personām, kas nav iesniegušas projektu iesniegumus, nav radušās nekādas tiesības saistībā ar projekta īstenošanu un nav pierādījumu par personu tiesību aizskārumu, līdz ar to tiesiskās paļāvības principa aizskārums attiecībā uz attiecīgajām personām nav konstatējams.Papildus ieviešot 4.2.1.1.pasākumu ir secināts, ka nodrošināt MK noteikumu Nr.160 53.1.2. apakšpunktā noteikto, ka, aprēķinot energoefektivitātes paaugstināšanas pasākumu iekšējās atdeves rādītāju, izmaksu sadaļā ir jānorāda arī komisijas maksa, ir administratīvi sarežģīti un sabiedrībai "Altum" ir ilgstoši ar bankām jāsaskaņo to apmērs un veids. Izvērtējot vidējo komisiju maksu apmēru projektos (vidēji līdz 1% no aizdevuma apmēra jeb 1 500 EUR), par kuru īstenošanu noslēgti granta līgumi 4.2.1.1.pasākuma ietvaros, ir secināts, ka iespēja, ka šīs izmaksas ir ar ietekmi uz projekta iekšējās atdeves rādītāju un administratīvo resursu patēriņu, kas nepieciešams, lai nodrošināto šo izmaksu korekta apmēra noteikšanu, nav samērīgs un to nepieciešams svītrot no MK noteikumiem Nr.160.1. ***Atteikties no granta gradēšanas atkarībā no plānotā siltumenerģijas patēriņa pēc projekta īstenošanas.***

MK noteikumos Nr. 160 noteikts, ka granta attiecināmo izmaksu apmērs tiek noteikts pamatojoties uz plānoto siltumenerģijas patēriņu apkurei un projekta finansētāju. Lielākais granta apmērs 50 % apmērā (piesaistot privātā sektora finansējumu) vai 35 % apmērā (izmantojot sabiedrības "Altum" aizdevumu) tiek piešķirts, ja siltumenerģijas patēriņš apkurei pēc projekta īstenošanas nepārsniedz 70 kWh/m2. Dzīvojamo māju īpašnieki vēlas saņemt maksimālo granta intensitāti, paredzot apkures patēriņu zemāku par 70 kWh/m2. Šāda siltumenerģijas patēriņa sasniegšanai visbiežāk nepieciešams veikt komplekso atjaunošanu, kas sadārdzina projekta kopējās izmaksas un palielina finansiālo saistību apmēru daudzdzīvokļu mājas dzīvokļu īpašniekiem.Ekonomikas ministrijas ieskatā, atceļot granta gradāciju atkarībā no plānotā siltumenerģijas patēriņa, ēkas, kurām arī pēc investīciju atmaksāšanās perioda palielināšanas dažādu apstākļu dēļ nebūs iespējams īstenot kompleksu atjaunošanu, varēs saņemt atbalstu pasākumiem, kuri nodrošina ekonomisko atdevi, saņemot maksimālo granta atbalstu. Šajā gadījumā būtu iespējams īstenot tikai daļēju ēkas atjaunošanu, piemēram, inženierkomunikāciju rekonstrukciju un gala sienu siltināšanu. Attiecīgo projektu izmaksas būtu ievērojami zemākas salīdzinoši ar komplekso atjaunošanu. Attiecīgā pieeja būtiski uzlabotu iespēju saņemt atbalstu lielām mājām, kā arī mājām, kuru iedzīvotāji vēlas īstenot energoefektivitātes pasākumus pakāpeniski (nav bijusi pieredze šāda veida projektu īstenošanā), kā arī mājām, kurās energoefektivitātes paaugstināšanas pasākumi jau ir daļēji veikti.Atceļot granta gradāciju paliek spēkā MK noteikumu Nr. 160 55. punktā noteiktais, ka grants tiek piešķirts tikai tiem energoefektivitātes paaugstināšanas pasākumiem, kuru iekšējās atdeves rādītājs noteikto gadu periodā ir lielāks par 0 – energoefektivitātes pasākumu īstenošana ir ekonomiski pamatota. Sabiedrība "Altum" turpinās izvērtēt projektos plānotos energoefektivitātes paaugstināšanas pasākumus un paredzētās būvniecības izmaksas, lai nodrošinātu, ka atbalsts tiek sniegts tiem energoefektivitātes paaugstināšanas projektiem, kuros tiek īstenoti ēkas energosertifikātā ieteiktie pasākumi, kas nodrošinās lielāko energoefektivitāti. Tajā pat laikā nodrošinot, ka plānotie energoefektivitātes darbi iekļausies Altum vidējo būvniecības izmaksu aprēķinā.1. ***Noteikt tehniskās dokumentācijas sagatavošanas izmaksas kā attiecināmās izmaksas.***

Daudzdzīvokļu dzīvojamās ēkas energoefektivitātes paaugstināšanas īstenošanai nepieciešamās tehniskās dokumentācijas sagatavošanas izmaksas var pārsniegt pat 10 000 EUR. Saskaņā ar spēkā esošo MK noteikumu Nr.160 regulējumu šīs izmaksas nav attiecināmas. Tehniskās dokumentācijas izmaksas netika noteiktas kā attiecināmas, jo bija paredzēta aktīvāka pašvaldību iesaiste līdzfinansējuma nodrošināšanā tehniskās dokumentācijas izstrādei. Virkne pašvaldību ir izstrādājušas individuālas atbalsta programmas, tomēr joprojām lielam skaitam dzīvokļu īpašnieku nav pieejams atbalsts šādu pasākumu īstenošanai, kā arī tiem šāda apmēra brīvie finansiālie līdzekļi nav pieejami. Ņemot vērā, ka tehniskās dokumentācijas sagatavošanas izmaksu attiecināšana ļautu daudzdzīvokļu dzīvojamo māju dzīvokļu īpašniekiem vieglāk pieņemt lēmumu par sagatavošanos energoefektivitātes paaugstināšanas darbiem, noteikumu projekts paredz, ka MK noteikumu Nr.160 39.2., 39.3., 39.4. un 39.5. apakšpunktā norādītās izmaksas tiek noteiktas kā attiecināmās izmaksas. Papildus tiek noteikts, ka tehniskās dokumentācijas, autoruzraudzības un būvuzraudzības izmaksas nepārsniedz 10 % no būvniecības pakalpojuma līguma vai būvniecības pakalpojumu līgumu summas. Tehniskās dokumentācijas izmaksas būs attiecināmas energoefektivitātes paaugstināšanas projektiem, kas sabiedrībā "Altum" tiks iesniegti no 2018. gada 1. janvāra, bet izmaksas var būt radušās jau projektiem, kas šobrīd tiek gatavoti – no 2017.gada 1.janvāra.Ņemot vērā, ka Latvijā ir pašvaldības, kas izstrādājušas individuālas atbalsta programmas daudzdzīvokļu dzīvojamo māju energoefektivitātes paaugstināšanas pasākumu līdzfinansēšanai, sabiedrība "Altum" uzraudzīs, ka projektu īstenošanas gaitā neiestājas dubultā finansējuma risks. Tiks papildināta iesniegumu veidlapa, kurā pilnvarotajai personai būs jāapliecina dubultā finansējuma neesamība. Gadījumos, kad dzīvokļu īpašnieki velēsies saņemt kompensāciju par jau veiktajām izmaksām (piemēram, tehniskā projekta sagatavošanu), pilnvarotajai personai būs papildus jāiesniedz apliecinājums, ka konkrētās mājas projektā nav ticis ieguldīts pašvaldības finansējums. 1. ***Precizēt energoefektivitātes paaugstināšanas pasākumu vadīšanas izmaksu attiecināšanas nosacījumus.***

Noteikumu projekts paredz, ka pilnvarotās personas energoefektivitātes paaugstināšanas projektā var slēgt arī uzņēmuma vai pakalpojuma līgumus par energoefektivitātes pasākuma vadīšanu. Ņemot vērā, ka daudzdzīvokļu dzīvojamo māju namu pārvaldniekiem ir ierobežota darbinieku kapacitāte, iespēja piesaistīt speciālistus izmantojot uzņēmuma līgumu vai pakalpojuma līgumu padarīs projektu vadības procesu elastīgāku un atvieglos administratīvos procesus.Savukārt, lai ierobežotu energoefektivitātes pasākuma vadīšanas izmaksu apmēru energoefektivitātes projektā, tiek noteikts 3% ierobežojums vadības izmaksām no energoefektivitātes paaugstināšanas pasākuma kopējām attiecināmajām izmaksām. Šādu ierobežojumu sabiedrība "Altum" jau sākotnēji ir noteikusi savos iekšējos normatīvajos dokumentos, par to informējot gan esošos un potenciālos projektu īstenotājus, tādejādi projektu īstenotājiem netiek izvirzītas jaunas prasības. Slēdzot darba, uzņēmuma vai pakalpojuma līgumus, ir attiecināmas šādas izmaksas:

|  |  |
| --- | --- |
| **Līguma veids** | **Attiecināmās izmaksas** |
| Darba līgums | * darba samaksa;
* darba devēja valsts sociālās apdrošināšanas iemaksas
* riska valsts nodeva
 |
| Pakalpojuma līgums;Uzņēmuma līgums  | * pakalpojuma samaksa;
* darba devēja valsts sociālās apdrošināšanas iemaksas;
* riska valsts nodeva
* PVN, ja uzņēmējs nav reģistrējies par saimnieciskās darbības veicēju un nav PVN maksātājs
* šajā gadījumā nepienākas kompensācija par atvaļinājumu, bet kompensācija par slimības lapām – kā vienojas līgumā.
 |

1. ***Noteikt, ka energoefektivitātes paaugstināšanas pasākumu vadīšanas izmaksas, kas radušās pirms sabiedrības "Altum" lēmuma par granta piešķiršanu, ir attiecināmas par periodu, kas nepārsniedz 6 mēnešus pirms sabiedrības "Altum" lēmuma pieņemšanas par granta piešķiršanu.***

Ņemot vēra, ka energoefektivitātes paaugstināšanas projekta sagatavošana līdz sabiedrības "Altum" lēmuma par granta piešķiršanu pieņemšanai var aizņemt laika periodu līdz 1 gadam, kā arī šis projekta posms projektu vadītājiem ir viens no darbietilpīgākajiem, samērīga ir prasība, ka projektu vadības izmaksas ir attiecināmas arī par periodu līdz granta lēmuma pieņemšanai. Šādas izmaiņas uzlabos iespēju projektu vadītājiem veltīt pienācīgu laiku projektu sagatavošanai, t.i., ekonomiski pamatoto darbu ar vislielāko ekonomisko atdevi identificēšanai un iedzīvotāju pārliecināšanai par projekta īstenošanas nepieciešamību un lietderību.1. ***Precizēt 4.2.1.1.pasākuma ietvaros sasniedzamos rādītājus.***

Lai nodrošinātu MK noteikumos Nr. 160 iekļauto rādītāju atbilstību darbības programmā "Izaugsme un nodarbinātība" (turpmāk – darbības programma) noteiktajiem gala un starpposmu rādītājiem, Ekonomikas ministrija ierosina no Ministru kabineta noteikumiem Nr. 160 svītrot noteikto 2018. gada starprezultātu (5052 mājsaimniecības ar uzlabotu enerģijas patēriņa klasifikāciju), vienlaikus noteikumu projektā iekļaujot darbības programmā noteikto 4.2.1.1.pasākuma starprezultātu uz 2018. gada 31. decembri – 70 noslēgti līgumi par energoefektivitātes paaugstināšanas pasākumu īstenošanu.Savukārt, lai vienkāršotu un nedublētu darbības programmā "Izaugsme un nodarbinātība" norādīto uzraudzības rādītāju uzskaiti, visa rādītāja “Mājsaimniecības ar uzlabotu enerģijas patēriņa klasifikāciju līdz 2023. gada 31. decembrim” vērtība tiek norādīta MK noteikumos Nr. 160 (rezultāts tiek palielināts no 13 476 līdz 14 286). Tādejādi tiek atslogots cita plānotā pasākuma – paralēlie aizdevumi energoefektivitātes pakalpojuma sniedzējiem (ESKO) – rādītājs un netiek veidota iespējami dubulta rezultātu uzskaite, ja ESKO īstenots projekts saņem grantu arī MK noteikumu Nr. 160 ietvaros.Ekonomikas ministrijas ierosinātās izmaiņas pozitīvi ietekmēs sabiedrību "Altum" kā finansējuma saņēmēju, jo tiks paplašināts to daudzdzīvokļu dzīvojamo māju loks, kas var pretendēt uz atbalstu 4.2.1.1.pasākuma ietvaros, kā arī tiek paplašinātas attiecināmo izmaksu pozīcijas. Ar plašāku potenciālo atbalsta saņēmēju un finansētāju loku, kā arī papildu attiecināmajām izmaksām tiek radīta pozitīva ietekme uz 4.2.1.1.pasākuma ietvaros noteikto kopējo rādītāju sasniegšanu.Piedāvātie grozījumi neapdraud MK noteikumu Nr.160 5.punktā minēto kopējo uzraudzības rādītāju sasniegšanu:* vidējais siltumenerģijas patēriņš apkurei dzīvojamās ēkās Latvijā tuvosies 120 kWh/m2;
* līdz 2023. gada 31. decembrim 14 286 mājsaimniecībām tiks uzlabota enerģijas patēriņa klasifikācija – pašreiz sabiedrībā "Altum" iesniegtie projekti aptver vairāk kā 50% no plānotās rādītāja vērtības;
* tiks sasniegts aprēķinātais siltumnīcefekta gāzu samazinājums gadā – 12 582 CO2 ekvivalenta tonnas – pašreiz sabiedrībā "Altum" iesniegtie projekti aptver vairāk kā 50% no plānotās rādītāja vērtības;
* līdz 2018. gada beigām tiks noslēgti 70 līgumi ar finansējuma saņēmējiem par ēku energoefektivitātes paaugstināšanas pasākumu īstenošanu.

Aprēķiniem tiek pieņems, ka vidējās daudzdzīvokļu dzīvojamās mājas, kurā veic energoefektivitātes paaugstināšanas pasākumus 4.2.1.1. pasākuma ietvaros, platība ir 2000 m2, tajā ir 40 mājsaimniecības un vidējais atbalsts granta veidā vienai mājai ir 160 000 EUR. Ņemot vērā, ka sabiedrības "Altum" projekta izmaksām ir pieejams publiskais finansējums 122 950 024 EUR apmērā, 4.2.1.1.pasākuma ietvaros atbalstu granta veidā var piešķirt aptuveni 768 daudzdzīvokļu māju energoefektivitātes paaugstināšanai. Tas nozīmē, ka atbalsts tiks sniegts vairāk nekā 33 000 mājsaimniecību, kas pārsniedz darbības programmā noteikto mājsaimniecību skaitu. Ņemot vērā piedāvātos grozījumus, Ekonomikas ministrija precizēs darbības programmas 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" rādītāju pasi.1. ***Noteikt, ka tiek palielināta 4.2.1.1 pasākuma snieguma rezerve par 3 266 888 euro un attiecīgi tiek samazināts pieejamā attiecināmā finansējuma apmērs līgumam par sabiedrības "Altum" projekta īstenošanu.***

Saskaņā ar 2018. gada 4. janvāra Ministru kabineta sēdes lēmumu (Protokola Nr. 1., 32.§, 2.2.apakšpunkts) 4.2.1.2.pasākuma "Veicināt energoefektivitātes paaugstināšanu valsts ēkās" snieguma finanšu rezerve 3 266 888 EUR apmērā ir iekļauta 4.2.1.1.pasākumā. Attiecīgi tiek samazināts pieejamā attiecināmā finansējuma apmērs līgumam par sabiedrības "Altum" projekta īstenošanu. Tiklīdz 4.2.1.2. pasākuma "Veicināt energoefektivitātes paaugstināšanu valsts ēkās" ietvaros atbrīvosies publiskais finansējums, tas primāri tiks novirzīts 4.2.1.1. pasākuma snieguma rezerves samazināšanai. |
| 3. Projekta izstrādē iesaistītās institūcijas | Ekonomikas ministrija |
|  4. Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. Sabiedrības mērķgrupas, kuras tiesiskais regulējums ietekmē vai varētu ietekmēt
 | Sabiedrība "Altum", daudzdzīvokļu dzīvojamo māju dzīvokļu īpašnieki, dzīvokļu īpašnieku pilnvarotās personas, pārvaldnieki, energoservisa kompānijas. |
| 1. Tiesiskā regulējuma ietekme uz tautsaimniecību un administratīvo slogu
 | Noteikumu projekts neparedz ietekmi uz administratīvo slogu.Noteikumu projekta īstenošanu nodrošinās sabiedrība "Altum".Noteikumu projekts paredz pozitīvu ietekmi uz tautsaimniecību, jo nodrošina, ka tiek veikti uzlabojumi 4.2.1.1.pasākuma īstenošanas nosacījumiem, ar mērķi sekmēt daudzdzīvokļu dzīvojamo māju energoefektivitātes pasākumu ieviešanu. |
| 1. Administratīvo izmaksu monetārs novērtējums
 | Eiropas Savienības fondu administrēšanas izmaksas plānots segt no Eiropas Savienības struktūrfondu un Kohēzijas fonda 2014.-2020.gada plānošanas perioda finansējuma vai atmaksātā finansējuma atbilstoši "Eiropas Parlamenta un Padomes 2013.gada 17.decembra Regulas (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006" 44. pantam, sabiedrībai "Altum" sedzot vadības izmaksas saskaņā ar Komisijas 2014. gada 3. marta Deleģētās regulas (ES) Nr. 480/2014, ar kuru papildina Eiropas Parlamenta un Padomes Regulu (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu 13. pantā noteikto. |
| 1. Cita informācija
 | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |
| **VI. Sabiedrības līdzdalība un komunikācijas aktivitātes** |
| 1. Plānotās sabiedrības līdzdalības un komunikācijas aktivitātes saistībā ar projektu
 | Noteikumu projekts ir ievietots Ekonomikas ministrijas tīmekļa vietnē. |
| 1. Sabiedrības līdzdalība projekta izstrādē
 | Nav |
| 1. Sabiedrības līdzdalības rezultāti
 | Nav |
| 1. Cita informācija
 | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. Projekta izpildē iesaistītās institūcijas
 | Noteikumu projekta izpildē ir iesaistīta Ekonomikas ministrija, Finanšu ministrija, CFLA un sabiedrība "Altum". |
| 1. Projekta izpildes ietekme uz pārvaldes funkcijām un institucionālo struktūru.

Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpildi nodrošinās Ekonomikas ministrija un sabiedrība "Altum" savas darbības ietvaros. |
| 1. Cita informācija
 | Nav |

**Ministru prezidenta biedrs,**

**ekonomikas ministrs A. Ašeradens**

**Vīza: Valsts sekretārs J. Stinka**

Selickis

67013161

Dainis.Selickis@em.gov.lv

1. Pieejams Ekonomikas ministrijas tīmekļa vietnē: https://em.gov.lv/lv/es\_fondi/atbalsta\_pasakumi\_2014\_2020/veicinat\_energoefektivitates\_paaugstinasanu\_dzivojamas\_ekas/ [↑](#footnote-ref-2)